ຊຸມມື້ວັດທະນະທຳ ຫວຽດນາມ - ລາວ: ຈຸດເດັ່ນຂອງປີສາມັກຄີມິດຕະພາບ ລະຫວ່າງສອງປະເທດ
24 ສິງຫາ 2012 - 17:24:53
(vovworld) - ບັນດາລາຍການສິລະປະທີ່ເຂັ້ມຂົ້ນໄປດ້ວຍສີສັນວັດທະນະທຳຂອງສອງປະເທດ, ຮູບພາບຕ່າງໆແນະນຳກ່ຽວກັບປະເທດຊາດ ແລະ ຊາວ ຫວຽດນາມ ແລະ ລາວ, ຮູບເງົາ, ສາລະຄະດີ ທີ່ຖືກນຳມາສາຍໃນພາບດຽວຢູ່ ນະຄອນຫລວງ ວຽງຈັນ ແລະ ນະຄອນຫລວງ ຮ່າໂນ້ຍ ໄດ້ສ້າງຄວາມປະທັບໃຈພິເສດ, ອາລົມຈິດຍາກທີ່ຈະຫລົງລືມໄດ້ສຳລັບຜູ້ຊົມ ຊາວຫວຽດນາມ ແລະ ລາວ. ໃນລາຍການໂອ້ລົມກັບເພື່ອນລາວພາກນີ້, ພວກເຮົາຂໍແນະນຳບົດທີ່ພາດຫົວເລື່ອງວ່າ: ຊຸມວັນວັດທະນະທຳ ຫວຽດນາມ - ລາວ: ຈຸດເດັ່ນຂອງປີສາມັກຄີມິດຕະພາບ ລະຫວ່າງສອງປະເທດ ຫວຽດນາມ ແລະ ລາວ.
ພ້ອມກັບບັນຍາກາດອັນຟົດຟື້ນມ່ວນຊືນເພື່ອຂຳ່ນັບຮັບຕ້ອນປີສາມັກຄີແຫ່ງຄວາມມິດຕະພາບ ແລະ ຮ່ວມມື ຫວຽດນາມ - ລາວ, ລາວ - ຫວຽດນາມ, ການເຄື່ອນໄຫວໃນຊຸມມື້ວັດທະນະທຳ ທ່ອງທ່ຽວ ຫວຽດນາມ ຢູ່ ລາວ ແລະ ຊຸມມື້ວັດທະນະທຳ ລາວ ຢູ່ ຫວຽດນາມ ຖືກຈັດຂຶ້ນໃນກາງເດືອນ 7/2012 ຜ່ານມາ ໄດ້ສ້າງຄວາມຮູ້ສຶກພິເສດໃຫ້ແກ່ປະຊາຊົນສອງປະເທດ.
ໃນຂອບເຂດຊຸມມື້ວັດທະນະທຳ ລາວ ຢູ່ ຫວຽດນາມ ໄດ້ດຳເນີນລາຍການສິລະປະ, ການວາງສະແດງຮູບພາບ ເປັນ 3 ຄັ້ງ ທີ່ຈັດຂຶ້ນຢູ່ ນະຄອນຫລວງ ຮ່າໂນ້ຍ, ນະຄອນ ຫາຍຟ່ອງ ແລະ ນະຄອນ ໂຮ່ຈິມີນ ໄດ້ແນະນຳກ່ຽວກັບປະເທດຊາດ, ປະຊາຊົນລາວບັນດາເຜົ່າ ແລະ ນ້ຳໃຈມິດຕະພາບ ລາວ - ຫວຽດນາມ, ຄວາມສາມັກຄີຮ່ວມມື ຫວຽດນາມ - ລາວ; ການພົວພັນມິດຕະພາບ ຫວຽດນາມ - ລາວ, ດ້ວຍຮູບພາບ 300 ກວ່າແຜ່ນອັນໄດ້ສະແດງໃຫ້ເຫັນສາຍພົວພັນທີ່ເປັນມູນເຊື້ອ, ຄວາມສາມັກຄີແບບພິເສດ ລະຫວ່າງສອງປະເທດຢ່າງມີຊີວິດຊີວາ. ນອກນັ້ນ ຮູບເງົາລາວນັບສີບຊຸດກໍ່ໄດ້ນຳມາສາຍໃນໂອກາດນີ້ ເຮັດໃຫ້ຜູ້ຊົມຫວຽດນາມ ຮູ້ຈັກເຖິງຊີວິດການເປັນຢູ່, ປະຊາຊົນລາວບັນດາເຜົ່າ ແລະ ປະເທດລາວທີ່ສວຍງາມຢ່າງ ຮອບດ້ານ. ຈຸດເດັ່ນຂອງເຫດການຊຸມມື້ວັດທະນະທຳ ລາວ ຢູ່ ຫວຽດນາມ ແມ່ນລາຍການສິລະປະໂດຍຄະນະສິລະປະກອນ ລາວ ສະແດງ ຢູ່ໂຮງລະຄອນໃຫຍ່ ຮ່າໂນ້ຍ ອັນໄດ້ນຳເອົາບັນດາລາຍການສິລະປະທີ່ເຂັ້ມຂົ້ນໄປດ້ວຍສີສັນວັດທະນະທຳທີ່ເປັນມູນເຊື້ອຂອງປະເທດລ້ານຊ້າງ. ທ່ານ ໄຊສະຫວາດ ສິງນາມວົງ, ຫົວຫນ້າກົມສິລະປະການສະແດງ ລາວ ໃຫ້ຮູ້ວ່າ: ນີ້ແມ່ນລາຍການສິລະປະທີ່ມີຂອບຂະຫນາດໃຫຍ່ສຸດ ທີ່ບັນດານັກສິລະປີນ ລາວ ສະແດງຢູ່ ຫວຽດນາມ ນັບແຕ່ກ່ອນມາຮອດປະຈຸບັນ ໂດຍມີການເຂົ້າຮ່ວມຂອງນັກສິລະປິນ, ນາງແບບ, ນາງງາມລາວ 2011 ກວ່າ 47 ຄົນ. ທ່ານໄຊສະຫວາດ ໃຫ້ຮູ້ວ່າ:
“ໃນລາຍການສິລະປະຄັ້ງນີ້ ພວກເຮົາໄດ້ນຳເອົາບັນດາຈຸດວັດທະນະທຳສິລະປະທີ່ເປັນເອກະລັກສະເພາະຂອງລາວ ມາແນະນຳໃຫ້ປະຊາຊົນ ຫວຽດນາມ ເພື່ອໃຫ້ເຂົາເຈົ້າມີຄວາມເຂົ້າໃຈກວ່າກ່ຽວກັບອາລົມຈິດ, ສາຍໃຈລະຫວ່າງສອງປະເທດ. ພ້ອມກັນນັ້ນ ກໍ່ເປັນການຊຸກຍູ້ປະຊາຊົນສອງປະເທດ ສືບຕໍ່ມີຄວາມສາມັກຄີສະຫນິດຕິດພັນກັນຢ່າງແຫນ້ນແຟ້ນກວ່າ ເພື່ອພ້ອມກັບພັກ, ລັດຖະບານນຳສອງປະເທດໃຫ້ພັດທະນາຢ່າງໝັ້ນຄົງ.”
ບັນດາບົດເພງຍ້ອງຍໍສັນລະເສີນປະເທດລາວ, ນ້ຳໃຈມິດຕະພາບ ລາວ ແລະ ຫວຽດນາມ, ຍ້ອງຍໍປະທານໂຮ່ຈິມີນໂດຍບັນດານັກສິລະປີນລາວສະແດງນັ້ນເຕັມໄປດ້ວຍອາລົມຈິດມິດຕະພາບ. ຄຽງຄູ່ກັນນັ້ນ ບັນດາວາດຟ້ອນສະແດງໃຫ້ເຫັນຊີວິດການເປັນຢູ່, ການອອກແຮງງານຂອງປະຊາຊົນລາວບັນດາເຜົ່າຄື: ຍິງຊາຍຊົນເຜົ່າເມີ້ຍເກັບມອນລ້ຽງມ້ອນ; ບຸນເຂົ້າໃຫມ່ຊົນເຜົ່າຂະມຸ; ເປົ່າແຄນດ່ຽວ ແລະ ລາຍການສະແດງຊຸດອາພອນຂອງບັນດາເຜົ່າຢູ່ລາວດ້ວຍສີສັນຫລາກຫລາຍນັ້ນ ກໍໄດ້ສ້າງຄວາມປະທັບໃຈ
ພິເສດໃຫ້ແກ່ຜູ້ຊົມ ຫວຽດນາມ. ເປັນຄັ້ງທຳອິດໄດ້ຮັບຊົມລາຍການສິລະປະໂດຍນັກສິລະປິນລາວສະແດງ, ລຸງ Pham Van Hung ຢູ່ ເມືອງ Cua Nam ຮ່າໂນ້ຍ ໃຫ້ຮູ້ວ່າ:
“ຂ້າພະເຈົ້າມີຄວາມປິຕິຊົມຊື່ນ ແລະ ຕຶ້ນຕັນໃຈເມື່ອໄດ້ຮັບຊົມບັນດາລາຍການໂດຍນັກສິລະປິນລາວ ສະແດງ, ພິເສດ ບັນດາບົດເພງຍ້ອງຍໍປະທານໂຮ່ຈິມີນ, ນັກຮ້ອງຫນຸ່ມລາວໄດ້ສະແດງດ້ວຍພາສາ ຫວຽດ ຈະແຈ້ງທີ່ສຸດ ແລະ ເຕັມໄປດ້ວຍອາລົມຈິດ. ຜ່ານລາຍການ ຂ້າພະເຈົ້າມີຄວາມເຂົ້າໃຈກວ່າກ່ຽວກັບປະເທດຊາດ ແລະ ປະຊາຊົນລາວບັນດາເຜົ່າ, ກ່ຽວກັບຄວາມສາມັກຄີລະຫວ່າງສອງຊາດ ຫວຽດນາມ ແລະ ລາວ .”
ຄຽງຄູ່ກັບຊຸມມື້ວັດທະນະທຳທີ່ເປັນເອກະລັກສະເພາະຂອງລາວຢູ່ ຫວຽດນາມ, ຊຸມມື້ວັດທະນະທຳ ຫວຽດນາມ ຢູ່ລາວ ດ້ວຍບັນດາການເຄື່ອນໄຫວທີ່ຟົດຟື້ນ, ອຸດົມສົມບູນຄື: ລາຍການສະແດງສິລະປະ, ງານວາງສະແດງຮູບພາບແນະນຳປະເທດຊາດ, ຊາວ ຫວຽດນາມ, ການເຄື່ອນໄຫວໂຄສະນາການທ່ອງທ່ຽວ ຫວຽດນາມ, ສາຍຮູບເງົາເອກະສານ, ສາລະຄະດີ ກ່ຽວກັບ ຫວຽດນາມ ແລະ ນ້ຳໃຈສາມັກຄີມິດຕະພາບ ຫວຽດນາມ - ລາວ ໄດ້ສ້າງຄວາມປະທັບໃຈໃຫ້ແກ່ປະຊາຊົນນະຄອນຫລວງ ວຽງຈັນ ເປັນຈຳນວນຫລວງຫລາຍ. ໃນນັ້ນ ລາຍການສະແດງສິລະປະໂດຍບັນດານັກສິລະປິນຂອງໂຮງລະຄອນດົນຕີພື້ນເມືອງ ຫວຽດບັກ, ສະຖານບັນດົນຕີແຫ່ງຊາດ ຫວຽດນາມ ສະແດງ ໄດ້ສ້າງຄວາມປະທັບໃຈພິເສດໃຫ້ແກ່ຜູ້ຊົມລາວ. ທ່ານ ດວງມີໄຊ ລີໄກຢາ ຮອງຫົວຫນ້າກົມສິລະປະການສະແດງລາວ ໃຫ້ຮູ້ວ່າ:
ສຽງທ່ານດວງມີໄຊ
ຊຸມມື້ວັດທະນະທຳ ລາວ ຢູ່ ຫວຽດນາມ ກໍຄືຊຸມມື້ວັດທະນະທຳ ຫວຽດນາມ ຢູ່ ລາວ ໃນຊຸມປີມໍ່ໆມານີ້ ໄດ້ຮັບການຈັດຕັ້ງຂຶ້ນເປັນປະຈຳ. ການເຄື່ອນໄຫວນີ້ ບໍ່ພຽງແຕ່ປະກອບສ່ວນຮັດແຫນ້ນ, ປັບປຸງ, ເພີ່ມທະວີສາຍພົວພັນມິດຕະພາບແບບພິເສດ ແລະ ການຮ່ວມມືຮອບດ້ານລະຫວ່າງ ຫວຽດນາມ ແລະ ລາວ ເທົ່ານັ້ນ ຫາກຍັງແມ່ນຂົວເຊື່ອມຕໍ່ບັນດານັກສິລະປິນຫນຸ່ມ, ທີ່ເຮັດວຽກງານວັດທະນະທຳຂອງສອງປະເທດ ລາວ ແລະ ຫວຽດນາມນຳກັນຢ່າງມີປະສິດທິຜົນອີກດ້ວຍ. ນີ້ແມ່ນຄຳຢືນຢັນຂອງທ່ານ ບົວເງິນ ຊາພູວົງ ລັດຖະມົນຕີຊ່ວຍວ່າການກະຊວງວັດທະນະທຳຖະແຫລງຂ່າວ ແລະ ການທ່ອງທ່ຽວ ລາວ ທັງເປັນການປິດທ້າຍລາຍການໂອ້ລົມກັບເພື່ອນລາວຂອງພວກເຮົາໃນມື້ນີ້.